‘प्राथमिक शिक्षक’ राष्ट्रीय शैक्षिक अनुसंधान एवं प्रशिक्षण परिषद की एक त्रैमासिक पत्रिका है। इस शोध-पत्रिका का मुख्य उद्देश्य है, शिक्षकों और संबद्ध प्रशासकों तक केन्द्रीय सरकार की शिक्षा नीतियों से संबंधित जानकारियाँ पहुँचाना, उन्हें कक्षा में प्रयोग में लाई जा सकने वाली सार्थक ओर संबद्ध सामग्री प्रदान करना तथा देशभर के विभिन्न केंद्रों में चल रहे पाठ्यक्रमों और कार्यक्रमों के बारे में समय पर अवगत कराते रहना। शिक्षा जगत में होने वाली गतिविधियों पर विचारों के आदान-प्रदान के लिए भी यह पत्रिका एक मंच प्रदान करती है। पत्रिका में प्रकाशित लेखों में व्यक्त किए गए विचार लेखकों के अपने होते हैं। अतः यह आवश्यक नहीं है कि प्रत्येक चिंतन में परिषद की नीतियों को ही प्रस्तुत किया गया हो। इसलिए परिषद का कोई उत्तरदायित्व नहीं है।
National Council of Educational Research and Training, New Delhi.
विज्ञान शिक्षणशास्त्र (उच्च प्राथमिक स्तर)
शिक्षा की वृहद संकल्पना उसे न तो स्कूल की चारदीवारी में बाँधती है और न ही औपचारिक परीक्षा के दायरे में बाँधती है। शिक्षा स्वयं में ‘मुक्ति’ का साधन भी है और साध्य भी!— ‘सा विद्या या विमुक्तये!’ अत: वह किसी भी ‘बंधन’ को न तो स्वीकार करती है और न ही बच्चों या शिक्षार्थियों को किसी भी बंधन में बाँधती है। यहाँ यह समझना होगा कि बंधन और अनुशासन में अंतर होता है, अनुशासन में भी एक प्रकार का लचीलापन और उन्मुक्तता होती है, लेकिन ऐसा मनमानापन नहीं होता जो किसी दूसरे को कष्ट पहुँचाए या फिर समस्त प्रकार की मर्यादाओं का उल्लंघन करे। नदी भी जब दो पाटों के बीच बहती है तो कल्याणकारी होती है, पाटों की मर्यादाओं का उल्लंघन करते ही वह विनाशकारी हो जाती है। यही स्थिति शिक्षा की भी है और शिक्षा-जीवन की भी! शिक्षा की वृहद संकल्पना उसे सृजन से भी जोड़ती है और यह सृजनता अनेक आयाम-मुखी है। सृजनता में अनिवार्य रूप से लोक कल्याणकारी प्रवृत्ति सम्मिलित होती है जो ‘स्व’ से प्रारंभ होकर ‘पर’ तक जाती है। इस ‘पर’ में परायापन का भाव निहित नहीं है, बल्कि सृजन का विस्तार शामिल है कि वह केवल व्यष्टि तक ही सीमित नहीं हैं, बल्कि वह समष्टि के विस्तृत कैनवास पर अपनी छाप अंकित करती है।
वर्तमान में विद्यालयी शिक्षा को सुधारने के लिए दिए जाने वाले सुझावों में से एक सुझाव है कि विद्यार्थियों को सक्रिय कर्ता मानते हुए उनके मतों, विचारों और विश्‍वासों को सुना जाए। विद्यार्थियों को विद्यालय के अभ्यासों और प्रक्रियाओं में सम्मिलित करते हुए भागीदार बनाया जाए। इस दिशा में प्रयास करते हुए विद्यालयों द्वारा प्रार्थना सभा, बाल सभा और चेतना सत्र जैसी गतिविधियाँ आयोजित की जाती हैं, लेकिन प्रायः ये गतिविधियाँ विद्यार्थियों के विचारों को सुनने और उन्हें निर्णय प्रक्रिया का भागीदारी बनाने में प्रतीकात्मक भूमिका निभाती हैं। इस स्थिति में महत्वपूर्ण सवाल है कि इन मंचों को विद्यार्थियों की विचाराभिव्यक्ति, मनन और संवाद के लिए कैसे प्रासंगिक बनाया जा सकता है? मनन-सत्र के माध्यम से कैसे विद्यार्थियों के विचारों, मतों और विश्‍वासों को संबोधित किया जा सकता है? कैसे विद्यार्थियों को विद्यालय और समुदाय से संबंधित प्रमुख मुद्दों पर विमर्श और निर्णय करना सिखाएँ? इस दिशा में आनंद निकेतन विद्यालय (नागपुर में) द्वारा संचालित मनन-सत्र एक प्रमुख प्रयोग है। इस लेख में किये गए प्रयोग द्वारा यह विश्‍लेषित किया गया है कि कैसे आनंद निकेतन में संचालित मनन-सत्रों में विद्यार्थियों की विचाराभिव्यक्ति और उनकी भागीदारी द्वारा जीवन कौशलों को संवर्धित किया जा सकता है?
प्राथमिक स्तर पर हिंदी भाषा सीखने के प्रतिफल
भारत विविधताओं का देश है। वर्तमान समय में हमारी कक्षाएँ भी विविध और चुनौतीपूर्ण हैं। कक्षा शिक्षण के दौरान भाषायी और सांस्कृतिक विविधताएँ शिक्षक को अपने शिक्षण में विविधता लाने की चुनौती भी खड़ी करती हैं, पर ये भाषायी, सांस्कृतिक और सामाजिक बहुलताएँ हमारी अनूठी विशेषताएँ हैं। इन विभिन्न भाषाओं, संस्कृतियों और समाज से जुड़े मुद्दों को समझने और उनसे संवाद स्थापित कर सकने के रूप में हिंदी भाषा के विकास की जरूरत है। ऐसे भाषा-अध्यापकों को तैयार करना हमारे लिए चुनौती है जो विद्यार्थियों को शिक्षा-प्रक्रिया में सक्रिय भागीदार के रूप में देखें और उनके सवालों को सुनने और समझने की जरूरतों को समझें। शिक्षा संबंधी सभी दस्तावेज इस ओर इशारा करते हैं कि शिक्षा ऐसी हो कि बच्चों को चहुँमुखी विकास के अवसर मिलें। भाषा की शिक्षा को समग्रता में देखे समझे बगैर चहुँमुखी विकास संभव नहीं। शिक्षा में भाषा की भूमिका को ठीक से समझने के लिए हमें समग्रतावादी दृष्टिकोण अपनाने की जरूरत है। हमें इसके संरचनागत, सौंदर्यशास्त्रीय, साहित्यिक, सामाजिक, सांस्कृतिक एवं मनोवैज्ञानिक पक्षों को महत्व देते हुए बहुआयामी स्थिति में रखकर इसकी पड़ताल करनी होगी। सामान्यत: भाषा को शब्दकोश व कुछ निश्चित वाक्यगत नियमों के मिश्रण के रूप में देखा जाता है। यह भाषा का एक पहलू है। भाषा का दूसरा और महत्वपूर्ण पहलू वह है जहाँ भाषा बच्चे के व्यक्तित्व को रचने का काम करती है। वास्तव में भाषा शिक्षण पूरी शिक्षा की जमीन तैयार करती है और इस जमीन को सुदृढ़ बनाना भाषा शिक्षण का ही काम है। भाषा की पढ़ाई कैसी हो? इस सवाल को सोचना-विचारना केवल भाषा शिक्षण का सवाल नहीं, बल्कि पूरी शिक्षा का सबसे अहम सवाल होना चाहिए। भाषा-शिक्षा संबंधी अद्यतन दस्तावेज भाषा-शिक्षा में कुछ जरूरी बदलाव की माँग करते हैं। भाषा नियमों द्वारा नियंत्रित संप्रेषण का माध्यम भर नहीं है, बल्कि यह एक परिघटना है, जो बड़े स्तर पर हमारी सोच, सत्ता और समता के संदर्भ में हमारे सामाजिक संबंधों को नियमित करती है। यह लेख हिंदी भाषा सीखने के प्रतिफल की चर्चा करता है।
राष्ट्रीय शिक्षा नीति 2020 में गुणवत्तापूर्ण शिक्षा के आयाम
भारत सरकार द्वारा 29 जुलाई 2020 को ‘राष्‍ट्रीय शिक्षा नीति 2020’ की घोषणा की गई। इस शिक्षा नीति को लागू करने का मुख्य उद्देश्य देश के समस्त नागरिकों को बदलती वैश्‍विक परिस्थितियों के अनुरूप गुणवत्तापूर्ण शिक्षा मुहैया करवाना है। गुणवत्तापूर्ण शिक्षा के कुछ मानदंड होते हैं जिनमें सभी वर्गों के लिए समान शिक्षा, विद्यालय का कुशल प्रबंधन, छात्र-शिक्षक का उचित अनुपात, प्रशिक्षित शिक्षक, उत्तम पाठ्यचर्या तथा उचित व समावेशी अधिगम वातावरण आदि प्रमुख हैं। इस शोध आलेख में गुणवत्तापूर्ण शिक्षा के इन्हीं मानदंडों के आधार पर राष्‍ट्रीय शिक्षा नीति 2020 के दस्तावेज का अध्ययन किया गया तो यह निष्कर्ष प्राप्‍त हुआ कि राष्‍ट्रीय शिक्षा नीति 2020 की संस्तुतियाँ गुणवत्तापूर्ण शिक्षा के मानकों के अनुरूप हैं।
राष्‍ट्रीय शिक्षा नीति (एन.ई.पी.) 2020 में सन 2030 तक 100 प्रतिशत साक्षरता दर हासिल करने का लक्ष्य रखा गया है। इतने बड़े लक्ष्य की प्राप्‍ति के लिए गुणवत्तापूर्ण प्रारंभिक शिक्षा अनिवार्य है। एन.ई.पी. 2020 जोर देते हुए कहता है कि देश “सीखने के संकट” से गुजर रहा है। लगभग 5 करोड़ विद्यार्थी मूलभूत साक्षरता एवं संख्याज्ञान कौशलों से वंचित हैं अर्थात वे समझ के साथ पढ़ने, लिखने तथा मूलभूत गणितीय प्रश्‍नों को हल करने में सक्षम नहीं हैं। अतः आधार की मजबूती के लिए पूर्व–प्राथमिक स्तर से ही मूलभूत साक्षरता एवं संख्याज्ञान (एफ.एल.एन.) कौशलों का विकास करने के लिए एक राष्‍ट्रीय मिशन की तत्काल आवश्यकता महसूस की गई। निपुण भारत मिशन इसी आवश्यकता का परिणाम है। वास्तव में निपुण भारत मिशन ‘समग्र शिक्षा’ का ही एक भाग है, जो वर्ष 2026–2027 तक 3 से 9 वर्ष के बच्चों में मूलभूत साक्षरता एवं संख्याज्ञान प्राप्‍त करने हेतु मिशन मोड में कार्य करेगा। प्रस्तुत अध्ययन निपुण भारत मिशन के प्रावधानों में निहित संभावनाओं व चुनौतियों का एक आंशिक आकलन प्रस्तुत करता है।
प्रारंभिक साक्षरता और संख्यात्मकता के लिए आधारभूत वर्षों में खिलौना-आधारित शिक्षाशास्त्र
इस बात के पर्याप्‍त प्रमाण हैं कि खिलौनों से खेलना बाल विकास का एक बहुत ही महत्वपूर्ण पहलू है। सभी उम्र के बच्चे खिलौनों के साथ खेलने का आनंद लेते हैं और अपनी कल्पना और प्रत्‍यक्ष खेलों में, वे विभिन्न भूमिकाएँ निभाते हैं, लेकिन वास्‍तव में खिलौने साधारण खेलने की चीजों से कहीं अधिक हैं। खिलौने बच्‍चों को सीखने के ऐसे अवसर प्रदान करते हैं, जो बच्चों में बुनियादी कौशल पैदा कर सकते हैं और उन्हें अपने आगे के स्कूली जीवन के लिए लाभांवित कर सकते हैं। खिलौने घरों में आमतौर पर बच्चों के पास होते ही हैं; फिर वे चाहे घर में उपलब्ध वस्तुएँ, जैसे— बर्तन, डिब्बे, देश में बने पारंपरिक खिलौने, ब्लॉक्स, पजल्स या कुछ भी हो, जिससे बच्चों का मनोरंजन हो सके। यह सभी खेल-खिलौने वास्तव में बच्चे के विकास के लिए महत्वपूर्ण होते हैं। इस लेख द्वारा हम जानेंगे कि खिलौनों के द्वारा बच्चे समाजीकरण करना, सोचना, समस्याओं को सुलझाना, नए-नए शब्‍दों का इस्‍तेमाल करना, छाँटना, जोड़े बनाना, परिपक्व होना और सबसे महत्वपूर्ण बात, यह सब खेल-खेल में करना सीखते हैं। खेल बच्चों को उनकी कल्पना, पर्यावरण, माता-पिता, परिवार और दुनिया से जोड़ते हैं। खिलौना-आधारित शिक्षा यानी कि खिलौनों द्वारा संकल्पना का विकास, विशेष तौर पर प्रारंभिक साक्षरता व संख्यात्मकता को सीखने के लिए एक अद्भुत और बोझ-रहित शिक्षा है।
कोविड-19 काल के दौरान ऑनलाइन शिक्षण में विद्यार्थियों के ऑनलाइन आकलन में आने वाली चुनौतियों का अध्ययन
दो वर्षों से अधिक का समय हो गया है जब हम सभी कोविड-19 महामारी के संक्रमण के खतरे के साये में जी रहे हैं। हम कह सकते हैं कि हम सभी कहीं न कहीं इस महामारी से प्रभावित हुए हैं। मार्च 2020 से पूरे भारत में कोविड-19 के बढ़ते मामलों के कारण स्कूल और कॉलेज बंद कर दिए गए थे। स्पष्ट रूप से यह कहा जा सकता है कि यह सदी की सबसे बड़ी महामारी में से एक है। हम सभी इस महामारी में उचित दूरी के साथ अपने घरों में रहने को मजबूर हुए हैं। हमारी आदत, जीवन शैली और व्यवहार में बहुत से बदलाव आ चुके हैं। इस महामारी के चलते हमारी शिक्षा प्रणाली को एकाएक पूरी तरह से ऑनलाइन मोड में शिफ्ट होना पड़ा है, क्योंकि कोविड-19 महामारी से बचाव एवं इसकी रोकथाम के लिए आपस में उचित दूरी को बनाए रखना बेहद जरूरी था। ऐसे में ऑनलाइन आधारित शिक्षा हमें विकल्प प्रदान करती है कि हम कक्षा में या समूह में पढ़ने के बजाय अपने घरों में रहकर इंटरनेट के माध्यम से अपनी पढ़ाई जारी रख सकते हैं। लेकिन पूरी शिक्षा व्यवस्था का अचानक ऑनलाइन मोड में शिफ्ट हो जाना विद्यार्थियों, शिक्षकों, अभिभावकों, स्कूल लीडर्स और नीति निर्माताओं के लिए कई प्रकार की चुनौतियाँ लेकर आया है। खासकर स्कूल स्तर पर विद्यार्थियों और शिक्षकों को ऑनलाइन मोड में शिक्षण-अधिगम जारी रखने के लिए बहुत बड़े स्तर पर नई तकनीकों को अपनाने के लिए बाध्य होना पड़ा है। जिस कारण अलग-अलग स्तर पर विभिन्न प्रकार की समस्याएँ सामने आई हैं। ऑनलाइन मोड में चल रहे शिक्षण कार्य की गुणवत्ता सुनिश्चित करने के लिए प्रभावी ऑनलाइन आकलन तकनीक की जरूरत को महसूस किया गया है, क्योंकि आकलन वह प्रक्रिया है जो विद्यार्थियों को सुधार और उत्कृष्टता की ओर ले जाती है। ऐसे में कहा जा सकता है कि ऑनलाइन शिक्षण के उपरांत प्रभावी ऑनलाइन आकलन करना शिक्षकों, विद्यालयों और सरकार के लिए एक बड़ी चिंता का विषय बनकर उभरा है। इस समीक्षा आलेख में शोधकर्ता ने विद्यार्थियों, अभिभावकों, शिक्षकों, विद्यालयों के प्रबंधन और नीति-निर्माताओं के दृष्टिकोण से ऑनलाइन आकलन में आने वाली समस्याओं एवं चुनौतियों का विश्लेषण किया है।
अरुणाचल प्रदेश के प्राथमिक विद्यालयों में सुबह की सभा एक अध्ययन
विद्यालय न केवल सीखने का स्थान होता है, बल्कि यह बच्चे के व्यक्तित्व के समग्र विकास के लिए अवसर प्रदान करता है। कोई भी शैक्षणिक संस्थान समाज से अलग रहकर काम नहीं करता है बल्कि समाज की सामाजिक-सांस्कृतिक प्रथाएँ, इसको प्रभावित करती हैं। भारतीय स्कूली शिक्षा प्रणाली में, प्रार्थना को शिक्षा का एक महत्वपूर्ण हिस्सा माना जाता है और यह माना जाता है कि सीखने से पहले प्रार्थना करनी चाहिए। छात्रों के बीच अनुशासन और नैतिक मूल्यों को सुनिश्चित करने के लिए भी सुबह की सभा को महत्वपूर्ण माना जाता है। वर्तमान शोधपत्र अरुणाचल प्रदेश के विद्यालयों में सुबह की सभा की प्रथाओं का पता लगाने का एक प्रयास है। यह सुबह की सभा, प्रार्थना, शपथ ग्रहण की प्रक्रिया और उस पर शिक्षकों और छात्रों के विचारों का अध्ययन करता है। एक सुविधाजनक प्रतिचयन प्रक्रिया का उपयोग करके अरुणाचल प्रदेश के पापुमपारे जिले और राजधानी परिसर के 40 प्राथमिक विद्यालयों का नमूने के रूप में चयन किया गया था। आवृत्ति गणना और सामग्री विश्लेषण को लागू करके सूचना का विश्लेषण किया गया था। अध्ययन के आधार पर यह पाया गया कि अधिकांश विद्यालयों में प्रातःकालीन सभा का अभ्यास किया गया। सभा के दौरान विद्यार्थी, प्रार्थना, शपथ और राष्ट्रगान का अभ्यास करते हैं। कुछ निजी विद्यालय दिन के विचार का भी अभ्यास करते हैं। प्रार्थना के बोल संस्थाओं के प्रकार के अनुसार भिन्न होते हैं। प्रातःकालीन सभा पद्धतियों के प्रति विद्यार्थियों और शिक्षकों की राय सकारात्मक थी।
विद्यालयों में पाठ्यक्रम संपादन हेतु भाषायी आयामों का विह्वीकरण, विश्लेषण एवं उपयोग
भाषा अभिव्यक्ति का एक सशक्त माध्यम है, जो मानव के विचार, भावों को संप्रेषण का रूप देती है। विद्यार्थियों की सहज व सशक्त अभिव्यक्ति ही आगे की नींव को मजबूत बनाती है, जो प्रभावशाली भाषा-शिक्षण से ही संभव है। राष्ट्रीय पाठ्यचर्या की रूपरेखा 2005 के अनुसार भाषा कौशलों के पुंज के रूप में, चिंतन और अस्मिता के रूप में स्कूल के सभी विषयों में मौजूद है। बोलना और सुनना, पढ़ना और लिखना सभी सामान्य कौशल हैं और उनमें बच्चों की दक्षता, स्कूल में उनकी सफलता को प्रभावित करती है। कई स्थितियों में इन सभी कौशलों को एक साथ उपयोग में लाने की ज़रूरत होती है। सभी विषयों को सीखने एवं सिखाने में भाषा की भूमिका अत्यंत महत्वपूर्ण है। शिक्षक विद्यालयी पाठ्यक्रमों में निर्धारित विषयों के अंतर्गत मुख्य भाषायी आयामों को कक्षा शिक्षण व्यवहार में अपना कर विद्यार्थियों की सहज व सशक्त अभिव्यक्ति को विकसित करने में अग्रणी भूमिका निभा सकते हैं। विभिन्न विषयों के पाठ्यक्रमों को पढ़ाने हेतु शिक्षकों में पाठ्यक्रम में भाषा जागरूकता की कमी के कारण अधिकांश विद्यार्थियों में भाषायी कौशलता, सहज अभिव्यक्ति, संप्रेषण तथा सृजनात्मकता की समस्या आज भी बनी हुई है। इन समस्याओं का निदान अत्यंत आवश्यक है, क्योंकि भाषा शिक्षण की प्रखरता ही सभी विषयों के ज्ञान को प्रभावित करती है। कक्षा में शिक्षक इस लेख में दिए गए भाषायी आयामों को अपने शिक्षण के दौरान अपना सकते हैं। प्रस्तुत लेख पाठ्यक्रम में भाषायी आयामों को उजागर किया गया है।
प्रारंभिक बाल्यावस्था देखभाल और शिक्षा लक्ष्य, चुनौतियाँ और अवसर
शिक्षा प्रत्येक बच्चे का बुनियादी अधिकार है। प्रारंभिक बाल्यावस्था देखभाल और शिक्षा का उद्देश्य जन्म से 6 वर्ष की आयु तक के बच्चों की समग्र रूप से बुद्धि विकास और उनके शिक्षण को प्रोत्साहित करना है। देखभाल का अर्थ है, बच्चों को सुरक्षित परिवेश उपलब्ध कराते हुए उसके स्वास्थ्य, साफ-सफाई और पोषण पर ध्यान देना। वैश्विक स्तर पर प्रारंभिक देखभाल और शिक्षा पर जोर दिया जा रहा है। आजादी के बाद भारत में भी इस पर जोर दिया गया है। इसके लिए भारत सरकार ने नीति, कानून और योजनाएँ बनाई हैं। महिला एवं बाल विकास मंत्रालय को प्रारंभिक बाल्यावस्था देखभाल और शिक्षा (ई.सी.सी.ई.) की जिम्मेदारी दी गई है। इसके अलावा स्वास्थ्य व परिवार कल्याण मंत्रालय, शिक्षा मंत्रालय, सामाजिक न्याय व सशक्तिकरण मंत्रालय हैं, जो 0–6 वर्ष तक के बच्चों को पोषण, स्वास्थ्य और शिक्षा को पहुँचाए एवं बच्चों के समग्र विकास को सुनिश्चित करें। समेकित बाल विकास सेवा (आई.सी.डी.एस.) की स्थापना आँगनबाड़ी केंद्रों के देखरेख के लिए की गई है। साथ ही जिला प्राथमिक कार्यक्रम (डी.पी.ई.पी.) सर्वशिक्षा अभियान बच्चों में गुणवत्तापूर्ण शिक्षा प्रदान करने के लिए की गई। बच्चों को गुणवत्तापूर्ण शिक्षा, स्वास्थ्य और पोषण देश के कोने-कोने तक पहुँचाने में बहुत-सी बाधाएँ, मुद्दे और चुनौतियाँ हैं। राष्ट्रीय शिक्षा नीति 2020 में लक्ष्य रखा गया है कि पूरे देश में चरणबद्ध तरीके से उच्चतर गुणवत्ता वाले ई.सी.सी.ई. संस्थानों के लिए सार्वभौमिक पहुँच सुनिश्चित हो। इस शोध-पत्र को प्रस्तुत करने का उद्देश्य है कि सरकार द्वारा ई.सी.सी.ई. के क्षेत्र में की गई पहल को बताना। साथ ही आँगनबाड़ी केंद्रों का ई.सी.सी.ई. में योगदान और 2020 में ई.सी.सी.ई. से संबंधित लक्ष्य, चुनौतियाँ और अवसरों को बताना।
कोविड-19 महामारी के बाद ऑनलाइन पूर्व-प्राथमिक शिक्षा अपेक्षाएँ, चुनौतियाँ और समाधान
इस लेख में पूर्व-प्राथमिक शिक्षा की प्रक्रिया और विशेष रूप से पूर्व-प्राथमिक बच्चों, उनके शिक्षकों और उनके माता-पिता की भागीदारी पर कोविड-19 महामारी के प्रभाव को जानने का प्रयास किया गया है। प्रस्तुत शोध में दिल्ली के दक्षिण पूर्व जिले और राष्‍ट्रीय राजधानी क्षेत्र (एनसीआर) के पूर्व-प्राथमिक कक्षा वाले दस स्कूलों का सर्वेक्षण किया गया था। दो श्रेणियों यानिकि 5 सार्वजनिक और 5 निजी पूर्व-प्राथमिक कक्षा वाले स्कूलों का चयन किया गया था। दिल्ली के इन स्कूलों के 103 पूर्व-प्राथमिक शिक्षकों और 92 अभिभावकों द्वारा भरे गए गूगल फॉर्म के द्वारा जानकारी एकत्र की गई। जिसमें से 20 पूर्व-प्राथमिक शिक्षकों और 20 अभिभावकों का साक्षात्कार भी लिया गया था। साक्षात्कार के दौरान पूर्व-प्राथमिक बच्चों के शिक्षकों और अभिभावकों को महामारी के दौरान अपने अनुभवों को प्रतिबिंबित करने के लिए प्रोत्साहित किया गया। इसके अलावा, कई ऑनलाइन पूर्व-प्राथमिक कक्षाओं का भी अवलोकन किया गया। इस शोध के द्वारा यह तलाशने की कोशिश की गई जैसे कि कोविड-19 का पूर्व-प्राथमिक बच्चों के सीखने-सिखाने की प्रक्रियाओं पर क्या प्रभाव पड़ा? कोविड-19 महामारी के परिणामस्वरूप पूर्व-प्राथमिक शिक्षकों को किन मुख्य मुद्दों से जूझना पड़ा? कोविड-19 महामारी के परिणामस्वरूप माता-पिता और परिवारों के सामने सबसे अधिक दबाव वाली चुनौतियाँ क्या थीं?
पूर्व-प्राथमिक विद्यालय I (आयु 3–4 वर्ष)
प्रातःकालीन सभा विद्यालय संस्कृति का प्रतिबिंब
इस लेख की आधारभूत मान्यता है कि विद्यालयों में होने वाले रीति-रिवाज उसकी संस्कृति का प्रतिनिधित्व करते हैं। कोई विद्यालय शिक्षा, शिक्षार्थी और शिक्षक के बारे में जो दृष्टि रखता है, उसकी प्रत्यक्ष और परोक्ष अभिव्यक्ति इन रीति-रिवाजों में होती है। इस पृष्ठभूमि में प्रस्तुत लेख आनंद निकेतन विद्यालय की प्रातःकालीन सभा के अध्ययन द्वारा विद्यालय की संस्कृति को प्रस्तुत करता है। यह लेख बताता है कि किस तरह से विद्यालय की प्रार्थना सभा में शारीरिक व्यवहारों के परिमार्जन और सख्त अनुशासन के स्थान पर आत्मानुशासन, अध्यापकों के वर्चस्वशाली नियंत्रण के स्थान पर लोकतांत्रिक भागीदारी, व्यवहारों और विचारों के पुनरुत्पादन के स्थान पर स्वतंत्र और मननशील चिंतन को पोषित किया जाता है।
डिजिटल पेडागॉजी अर्थपूर्ण अधिगम को समृद्ध करने की दिशा में एक नवाचार
भारत में कोविड-19 महामारी के बाद सामान्य होते हालातों में शिक्षा व्यवस्था में डिजिटल उपकरणों और तकनीकों का चलन काफी बढ़ा है। इसके साथ ही नवाचार के रूप में डिजिटल पेडागॉजी की अवधारणा हम सब के सामने आई है। हालाँकि, इस बात से इंकार नहीं किया जा सकता है कि महामारी के समय में अचानक से पूरी शिक्षा व्यवस्था के ऑनलाइन प्रकार में परिवर्तित हो जाने के कारण शिक्षा के अलग-अलग स्तरों पर काफी सारी समस्याएँ प्रकाश में आई हैं। निश्‍चित रूप से इन समस्याओं को डिजिटल पेडागॉजी के सफल उपयोग द्वारा कम किया जा सकता है। राष्ट्रीय शिक्षा नीति 2020 ने भी आधिकारिक रूप से भारतीय शिक्षा प्रणाली में (प्राथमिक से परास्नातक) में डिजिटल पेडागॉजी के रोल को भली प्रकार से समझा है। राष्ट्रीय शिक्षा नीति 2020 और केंद्रीय बजट 2022–2023 में इसके प्रचार-प्रसार और क्रियान्वयन के लिए विशेष प्रावधान भी किए गए हैं। वर्तमान समय में शिक्षा के क्षेत्र में जिस प्रकार से डिजिटल उपकरणों और तकनीकों का चलन तेजी से बढ़ रहा है। ऐसे में डिजिटल पेडागॉजी शैक्षिक दृष्‍टिकोण से सावधानीपूर्वक और सही डिजिटल उपकरणों और तकनीकों के चुनाव करने एवं अन्य लाभकारी शैक्षणिक तकनीकों (गंभीर चिंतन, सहयोगात्मक अधिगम एवं व्यक्तिगत अधिगम इत्यादि) के मिश्रण के साथ शिक्षण-अधिगम की प्रक्रिया को सशक्‍त करने में शिक्षकों की सहायता करती है। डिजिटल पेडागॉजी डिजिटल उपकरणों और तकनीकों का शिक्षण-अधिगम की प्रक्रिया में समझदारीपूर्वक प्रयोग करने पर बल देती है और इन उपकरणों का अधिगम पर कैसा प्रभाव पड़ रहा है? इस बात की निगरानी भी करती है। यह एक ऐसा नवाचार है जिसे शिक्षण-अधिगम की प्रक्रिया में उपयोग में लाया जाए तो इससे शिक्षक, विद्यार्थी और संपूर्ण कक्षा को नए अधिगम अनुभव प्राप्‍त होते हैं। जहाँ सीखने के लिए नई संभावनाएँ उत्पन्न होती हैं जिसमें अधिगम सिर्फ विद्यार्थियों या शिक्षकों तक सीमित न रहकर सामूहिक होता है। इस लेख में शोधकर्ता ने कोविड-19 महामारी के बाद से प्रचलित डिजिटल पेडागॉजी शैक्षणिक नवाचार को सरल शब्दों में समझाने और वर्तमान में इसकी आवश्यकता और प्रासंगिकता को स्पष्‍ट करने का प्रयास किया है।
कोरोना/कोविड-19 में मानवीय मूल्यों के ह्रास के कारण एवं निदान में शिक्षक की भूमिका एक विश्लेषणात्मक अध्ययन
मनुष्य में काम, क्रोध, मोह, लोभ, माया, तृष्णा, घृणा, प्रेम, भक्ति, धैर्य, विवेक, आनंद, शोक, मद, ईर्ष्या, निंदा, असूया, आत्म नियंत्रण, अनुशासन, निष्ठा, क्षमा, सहानुभूति, दृढ़ता, स्थिरता, निर्भरता, करुणा आदि अनेकों तत्‍वों का समावेश होता है। इन्हीं सब गुणों के कारण मनुष्य को किसी भी अन्य जीव-जंतु से श्रेष्ठ माना गया है। मानवीय मूल्यों का किसी भी व्यक्ति के लिए अत्यधिक महत्व होता है और ऐसा इसलिए, क्योंकि कोई भी व्यक्ति अपने व्यवहार स्वभाव के द्वारा समाज में रहने वाले समग्र व्यवहार का निर्धारण करता है। मनुष्य पृथ्वी पर रहने वाले अन्य प्राणियों के समान ही इस पृथ्वी का एक सदस्य है जो कि अनंत काल से अन्य जीव-जंतुओं के साथ सामंजस्य बनाकर रहता आ रहा है। मनुष्य के अतिरिक्त अन्य प्राणी मात्र अपने शरीर तक ही सीमित रहते हैं अर्थात उनके लिए शरीर की सीमा का अतिक्रमण करना संभव नहीं होता, लेकिन मनुष्य ही एक ऐसा प्राणी है जो केवल चेतन जीवित सत्ता ही नहीं है, बल्कि एक आत्म चेतन सत्ता भी है। मनुष्य की चेतना न केवल बहिर्गामी, बल्कि वह अंतर्मुखी भी है। कोई भी व्यक्ति अपने जीवन में जो निर्णय लेता है वे केवल एक व्यक्ति विशेष को ही प्रभावित नहीं करते, बल्कि हमारे परिवार, संगठन, समाज के साथ-साथ हमारे राष्ट्र को भी प्रभावित करते हैं। जिस प्रकार आज के समय में मानवीय मूल्यों में दिन-प्रतिदिन कमी होती जा रही है और उन कमियों के कारकों के ऊपर क्रमबद्ध तरीके से मानवीय मूल्यों की कमियों को दूर करके उनमें सुधार किया जा सकता है और ये सुधार एक शिक्षक के माध्यम से किसी भी मनुष्य के संपूर्ण विकास में योगदान दे सकते हैं। प्रस्तुत लेख में मानवीय मूल्यों के ह्रास के कारणों का समाज पर पड़ने वाले प्रभाव और उनके निदान का अध्ययन किया गया है। समाज में फैली विकृतियों को मानवीय मूल्यों, आदर्शों व संवेदनशीलता से जोड़ना होगा। संवेदनशील व उदार शिक्षक वर्तमान परिदृश्य को बदलने में सक्षम होते हैं। शिक्षा के माध्यम से समाज में सेवा, समर्पण, सामंजस्य, समन्वय, सद्भाव व त्याग की भावनाएँ विकसित होनी चाहिए। शिक्षा को सुदृढ़ बनाने में शिक्षकों की सक्रिय भागीदारी व सद्भावना महत्‍वपूर्ण भूमिका निभा सकती है।
बी.एड. प्रशिक्षणार्थियों के इंटर्नशिप के दौरान उत्पन्न समस्याओं का अध्ययन
अध्यापक का स्थान शिक्षा प्रक्रिया के तीन प्रमुख अंगों— अध्यापक, विद्यार्थी व पाठ्यवस्तु में सर्वाधिक महत्वपूर्ण है। एक अच्छा अभ्यास-शिक्षण (इंटर्नशिप) सदैव अपने प्रशिक्षणार्थियों में विशेष प्रशिक्षण कौशलों में निपुणता प्रदान करता है। शिक्षण कौशल शिक्षक के हाथ में वह शस्‍त्र है जिसका प्रयोग करके शिक्षक अपने कक्षा शिक्षण को प्रभावशाली तथा सक्रिय बनाने का प्रयास करता है तथा कक्षा की अंतःक्रिया में सुधार लाने का प्रयास करता है। इस शोधपत्र में विद्यार्थी-शिक्षकों में कौशलयुक्त शिक्षा प्राप्‍त करने एवं शिक्षण अधिगम प्रक्रिया में प्रवीणता लाने में आने वाली विभिन्न समस्याओं एवं तत्संबंधी तथ्यों पर प्रकाश डालने का प्रयास किया गया है। इस शोध अध्ययन की विधि सर्वेक्षण विधि है। इसमें उद्देश्यपूर्ण प्रतिदर्शन विधि का प्रयोग किया गया है। प्रतिदर्श के रूप में आम्रपाली इंस्टिट्यूट, हल्द्वानी, नैनीताल, उत्तराखंड में सत्र 2021–2022 में अध्ययनरत बी.एड. के 73 विद्यार्थी-शिक्षकों का चयन किया गया। शोध उपकरण के रूप में शोधार्थी द्वारा स्वनिर्मित अभ्यास शिक्षण सूचना-पत्र का प्रयोग किया गया, जिसमें शिक्षण कौशलों के प्रयोग तथा उनके प्रयोग के समय उत्पन्न होने वाली समस्याओं से संबंधित प्रश्‍न थे। इस शोध अध्ययन में निष्कर्षतः पाया गया कि विद्यार्थी-शिक्षकों को अभ्यास-शिक्षण के दौरान शिक्षण कौशलों का प्रयोग करने में सर्वाधिक समस्या प्रस्तावना प्रश्‍न निर्माण से आती है। इसके अतिरिक्त प्रस्तावना प्रस्तुतीकरण में, कक्षा-कक्ष में बच्चों से, पाठ योजना प्रारूप का पालन करने में तथा आधुनिक तकनीकी की सुविधा से भी विद्यार्थी-शिक्षकों को समस्या का सामना करना पड़ता है। शिक्षण कौशलों के ज्ञान का अभाव व उनकी सभी जगह पर प्रस्तुतीकरण का पर्याप्‍त अभ्यास न होना भी समस्या उत्पन्न करता है। इन समस्याओं का मुख्य कारण पर्याप्‍त विषय ज्ञान का अभाव, आत्मविश्‍वास की कमी, प्रशिक्षण संस्थानों में योग्य एवं प्रशिक्षित शिक्षकों की कमी, अभ्यास शिक्षण हेतु पर्याप्‍त समय न मिल पाना, क्योंकि संस्थान के पास प्रशिक्षण हेतु स्वयं के विद्यालय नहीं होते हैं, उन्हें इंटर्नशिप हेतु बाहर के विद्यालयों में जाना पड़ता है जहाँ पर पर्याप्‍त व व्यवस्थित प्रशिक्षण संपन्न कराना संभव नहीं हो पाता है।
प्राथमिक शिक्षा में विज्ञान और नैतिकता के समावेशन की आवश्यकता दर्शाती कलाम साहब की तेजस्वी मन
वर्तमान समय में कोरोना महामारी ने जिस तरह से हमारे सामाजिक, आर्थिक, सांस्कृतिक एवं शैक्षिक वातावरण को प्रभावित किया है, कहीं न कहीं यह महामारी मानव जीवन के लक्ष्य एवं आवश्यकताओं को पुनर्संरचित एवं पुनर्स्थापित करने की ओर इशारा करती है। इसके साथ ही, प्राकृतिक संसाधनों का अत्यधिक दोहन, जनसंख्या वृद्धि, पर्यावरण प्रदूषण, मानवीय एवं नैतिक मूल्य में गिरावट, हमारे शैक्षिक उद्देश्यों, शैक्षिक पाठ्यक्रम एवं शिक्षा-प्रणाली में आमूल-चूल परिवर्तन की नितांत आवश्यकता को दर्शाती है। मौजूदा समय में जिस तरह से शिक्षा का उद्देश्य केवल नौकरी पाने एवं भौतिक संसाधनों की प्राप्ति का जरिया बन कर रह गया है, ऐसी परिस्थिति में शिक्षा मानव के सर्वांगीण विकास में सहायक न होकर अवरोधक ही बन रही है। अतः यह अत्यंत आवश्यक है कि प्राथमिक शिक्षा से लेकर उच्च शिक्षा के पाठ्यक्रमों, गतिविधियों एवं अध्यापन शैलियों में परिवर्तन किया जाए। शिक्षा को विज्ञान और तकनीकी के साथ-साथ आध्यात्मिक और नैतिक विकास की प्रक्रिया में भी एक मजबूत सहायक प्रणाली के रूप में उभरकर सामने आना होगा; क्योंकि शिक्षा का वास्तविक उद्देश्य विज्ञान, तकनीकी, आर्थिक एवं प्रौद्योगिकी विकास के साथ-साथ मानवीय आचरण में नैतिक एवं आध्यात्मिक मूल्यों का समावेशन करना भी है। इसी क्रम में, भारत के पूर्व-राष्ट्रपति अब्दुल कलाम द्वारा लिखित पुस्तक ‘तेजस्वी मन’ हमारी वर्तमान शिक्षा-नीतियों, पाठ्यचर्या, विद्यालयी-पाठ्यक्रम के साथ-साथ प्रधानाध्यापकों, अध्यापकों, माता-पिता, अभिभावकों के लिए मार्ग-प्रशस्त करती है कि बालक-बालिकाओं में विज्ञान व तकनीकी ज्ञान के साथ ही चारित्रिक, नैतिक एवं आध्यात्मिक ज्ञान का विकास किस प्रकार किया जाए? यह पुस्तक विद्यार्थियों में प्रारंभिक स्तर से ही देश-प्रेम, देश-रक्षा, भारतीय संस्कृति एवं नैतिक मूल्यों, जैसे— सत्य, त्याग, समर्पण, कर्तव्यनिष्ठता, ईमानदारी, समानता, एकता को अपने व्यवहार में समावेशित करने पर बल देती है। अतः यह पुस्तक प्राथमिक शिक्षकों के साथ-साथ नीति निर्माताओं, विद्यालय प्रशासकों, एवं शिक्षक-प्रशिक्षकों को प्राथमिक शिक्षा में विज्ञान और नैतिकता के समावेशन की परिपाटी बनने के लिए प्रेरित एवं मार्गदर्शित करती है।
अंग्रेजी व्याकरण सीखने के लिए रचनावादी शिक्षण
प्रस्तुत शोध में माध्यमिक स्तर पर अंग्रेजी व्याकरण सीखने के लिए रचनावादी शिक्षण का अनुप्रयोग किया गया है। इस शोध में उद्देश्यपूर्ण न्यादर्शन तकनीकी के माध्यम से उत्तर प्रदेश माध्यमिक शिक्षा परिषद प्रयागराज द्वारा संचालित माँ शारदा इंटर कॉलेज जलालाबाद, गाजीपुर में पढ़ने वाले सत्र 2020–21 के कक्षा 9 के 140 विद्यार्थियों को न्यादर्श के रूप में सम्मिलित किया गया है। शोध में पूर्व परीक्षण, पश्‍च परीक्षण गैर समतुल्य अर्द्ध-प्रायोगिक अभिकल्प समूह का प्रयोग किया गया है। प्रयोगात्मक समूह के विद्यार्थियों को रचनावादी शिक्षण एवं नियंत्रित समूह के विद्यार्थियों को परंपरागत विधि की सहायता से पढ़ाया गया। प्रयोगात्मक समूह में कुल 70 विद्यार्थी एवं नियंत्रित समूह में भी कुल 70 विद्यार्थी सम्मिलित थे। आँकड़ों के संकलन हेतु स्वनिर्मित अंग्रेजी व्याकरण उपलब्धि परीक्षण एवं व्यक्तित्व परीक्षण का प्रयोग किया गया है। आँकड़ों का विश्लेषण एक मार्गीय एवं द्विमार्गीय सह-प्रसरण विश्लेषण सांख्यिकी विधि की सहायता से किया गया है। शोध निष्कर्ष में परंपरागत विधि की तुलना में रचनावादी शिक्षण अधिक प्रभावी पाया गया एवं अंतर्मुखी एवं बहिर्मुखी विद्यार्थियों के अंग्रेजी व्याकरण की उपलब्धि के माध्य फलांकों में कोई सार्थक अंतर नहीं पाया गया।
प्राथमिक स्तर पर गणित शिक्षण में भाषा की भूमिका
शिक्षण किसी भी विषय का हो यह जीवन पर्यंत चलने वाली प्रक्रिया है। जीवन में परस्पर विचाराभिव्यक्ति और भावसंप्रेषण के लिए भाषा की आवश्यकता होती है। भाषा एक ऐसा औजार है जो मनुष्य को अन्य सभी प्राणियों से बेहतर अभिव्यक्ति क्षमता प्रदान करता है। मनुष्य एक सामाजिक प्राणी है और भाषा उसकी सामाजिक जरूरतों को पूरा करने का एक सर्वाधिक उपयोगी माध्यम है। जब हम प्राथमिक स्तर पर भाषा शिक्षण की बात करते हैं तो कहीं न कहीं शिक्षार्थी के शब्द-संसार, परिवेश और उसकी क्षमताओं के संवर्धन को विशेष महत्‍व देते हैं। राष्ट्रीय पाठ्यचर्या की रूपरेखा 2005 (एन.सी.एफ. 2005) में जिन बिंदुओं पर विस्तार से विचार किया गया है, उनकी सिफारिशों को ध्यान में रखते हुए ही रा.शै.अ.प्र.प. ने भाषा, पर्यावरण, गणित आदि विषयों की पाठ्यपुस्तकों की निर्मिति की है। एन.सी.एफ. 2005 की सिफारिशों को और अधिक विस्तार से मजबूती देने की बात हमारी राष्ट्रीय शिक्षा नीति 2020 करती है। इसका प्रमाण हम राष्ट्रीय शिक्षा नीति 2020 के आधार सिद्धांत की इन पंक्तियों में देखते हैं “शैक्षिक प्रणाली का उद्देश्य अच्छे इंसानों का विकास करना है, जो तर्कसंगत विचार और कार्य करने में सक्षम हों, जिसमें करुणा और सहानुभूति, साहस और लचीलापन, वैज्ञानिक चिंतन और रचनात्मक कल्पनाशक्ति, नैतिक मूल्य और आधार हों। इसका उद्देश्य ऐसे उत्पादक लोगों को तैयार करना है जो कि अपने संविधान द्वारा परिकल्पित–समावेशी और बहुलतावादी समाज के निर्माण में बेहतर तरीके से योगदान करें।” इस आधारभूत सिद्धांत के आलोक में हम देखें तो पाएँगे कि राष्ट्रीय शिक्षा नीति 2020 ने विद्यालयी शिक्षा और विशेषकर जो प्राथमिक शिक्षा है उसे अत्यधिक महत्‍वपूर्ण माना है और यह उचित भी है।
शिक्षा के अधिकार अधिनियम 2009 के अंतर्गत संचालित विशेष प्रशिक्षण केंद्र के विद्यार्थियों के स्वास्थ्य एवं शारीरिक शिक्षा की वस्तुस्थिति का अध्ययन
बच्चे के जीवन में सीखना जीवन पर्यंत चलने वाली प्रक्रिया है। विद्यालय में सीखने की प्रक्रिया का प्रमुख आधार शिक्षक और विद्यार्थी के बीच का संबंध है, जिसकी वजह से बच्चा बिना परेशानी के अपनी शिक्षा पूर्ण कर पाता है। यदि हम प्रारंभिक शिक्षा को सभी बच्चों तक पहुँचाने की बात करें तो निःशुल्क और अनिवार्य शिक्षा का अधिकार अधिनियम 2009 एक महत्वपूर्ण अधिनियम है। इसमें उन बच्चों की शिक्षा पर प्रकाश डाला गया है जो किसी कारण से विद्यालय नहीं जा पाए अथवा प्रारंभिक शिक्षा को पूरी किए बिना बीच में ही विद्यालय छोड़ चुके हैं। ऐसे बच्चों को नियमित रूप से विद्यालय आने वाले बच्चों के स्तर तक लाने के लिए विशेष प्रशिक्षण केंद्र खोले गए हैं। इसका मुख्य उद्देश्य इन बच्चों के अधिगम स्तर में वृद्धि करना है, जिससे कि वे अपनी आयु के नियमित विद्यालय आने वाले बच्चों के समान स्तर को प्राप्त कर सकें। इस प्रशिक्षण के बाद वे नियमित विद्यालयों में अपनी आयु के अन्य बच्चों के साथ समायोजित और प्रगति करने में समर्थ होकर मुख्यधारा से जुड़ जाते हैं। अक्सर देखा गया है कि विशेष प्रशिक्षण केंद्र में आने वाले विद्यार्थी तथा उनके माता-पिता स्वास्थ्य शिक्षा के प्रति उदासीन रहते हैं, जिससे इन विद्यार्थियों के स्वास्थ्य में दिनोंदिन गिरावट आती जा रही है और ये कुपोषण के शिकार हो जाते हैं। विद्यार्थियों का शारीरिक स्वास्थ्य महत्वपूर्ण है, क्योंकि बच्चा जब शारीरिक रूप से स्वस्थ होगा, तभी वह सीखने-सिखाने की प्रक्रिया में भाग लेगा और अपनी प्रारंभिक शिक्षा पूर्ण कर पाएगा। इस उद्देश्य को ध्यान में रखकर विशेष प्रशिक्षण केंद्रों में स्वास्थ्य एवं शारीरिक शिक्षा से संबंधित भौतिक संसाधनों तथा स्वास्थ्य एवं शारीरिक शिक्षा की क्रियान्विति का पता लगाना आवश्यक समझा गया। इसके लिए एक शोध किया गया और इस शोधकार्य को दिल्ली राज्य के 2 जिलों के राजकीय विद्यालयों में संचालित 5 विशेष प्रशिक्षण केंद्रों में अध्ययनरत कक्षा 1 से 8 तक के 150 विद्यार्थियों में से 100 विद्यार्थियों तक सीमित रखा गया। दत्त संकलन स्वनिर्मित प्रश्नावली का उपयोग कर सर्वेक्षण विधि के माध्यम से किया गया है। दत्त विश्लेषण प्रतिशत का उपयोग किया गया है।
बच्चों की साहित्यिक प्रतिभा को विकसित करने वाले कारक
लैटिन कहावत के अनुसार, “साहित्यकार पैदा होते हैं, साहित्यकार बनाए नहीं जा सकते” (poets are born not made)। यह सच हो सकता है कि साहित्यकार पैदा होते हैं, लेकिन इन साहित्यकारों की साहित्यिक प्रतिभा का पोषण कौन करता है, इस पर मतभेद है। बच्चों के लिए यह बहुत उपयोगी होगा यदि उन कारकों को ज्ञात किया जाए जो साहित्यिक प्रतिभा को आकार देते हैं। इसके आधार पर स्कूल में पढ़ने वाले बच्चों में सुषुप्‍त साहित्यिकता को पोषित करने की योजना को अंजाम दिया जा सकता है। इस अनुसंधान का प्रमुख उद्देश्य बच्चों की साहित्यिक प्रतिभा को विकसित करने वाले आंतरिक और बाह्य कारकों को ज्ञात करके बच्चों की साहित्यिक प्रतिभा को विकसित करने में अभिभावकों, शिक्षकों और विभिन्न संस्थाओं की भूमिका को स्पष्‍ट करना है। निष्कर्ष में साहित्यिक प्रतिभा को विकसित करने वाले आंतरिक और बाह्य कारकों की सूची दी गई है; अभिभावकों, शिक्षकों और विभिन्न संस्थाओं की भूमिका ज्ञात करके सुझाव दिए गए हैं। इससे बच्चों की साहित्यिक प्रतिभा को विकसित करने में शिक्षकों की भूमिका, अभिभावकों की भूमिका, स्कूल में माहौल का निर्माण और पाठ्यक्रम संबंधी गतिविधियों को निर्देशित किया जा सकता है। अनुसंधान के निष्कर्ष भाषा-साहित्य में बच्चों की रुचि विकसित करने के लिए एक मार्गदर्शक के रूप में काम कर सकते हैं।
भारत में कुपोषण की समस्या चिंताजनक स्तर पर रही है और इसके ऋणात्मक प्रभाव स्कूलों और अन्य शिक्षण संस्थानों में साफ दिखाई देते रहे हैं। देश-विदेश में हुए विभिन्न अध्ययनों से इस बात का समर्थन होता है कि बेहतर पोषण वाले बच्चे, कुपोषित बच्चों की तुलना में, स्कूल में बेहतर प्रदर्शन करते हैं। पोषण का बच्चों की अनुभूतियों और अन्य मानसिक क्षमताओं पर भी सीधा प्रभाव दिखाई पड़ता है। मध्याह्न भोजन योजना स्कूल में सभी बच्चों की पोषण स्थिति में गुणवत्तापूर्ण सुधार करने के उद्देश्य से शुरू की गई थी। हालाँकि, प्रस्तुत शोध में यह देखा गया कि स्कूल मध्याह्न-भोजन की मात्रा और गुणवत्ता के साथ समझौता कर रहे हैं। मध्याह्न-भोजन की तैयारी और वितरण में स्कूल कोई खास पर्यवेक्षण और निगरानी नहीं कर रहे हैं। वर्तमान अध्ययन में, शोधकर्ता ने विद्यालयों में पोषण की समस्या से निपटने के लिए शिक्षक की तत्परता को विस्तृत किया है। शिक्षकों के साथ साक्षात्कार में यह पाया गया कि लगभग सभी शिक्षक पोषण और संतुलित आहार को लगभग सही ढंग से परिभाषित करने में सक्षम हैं, और उन्हें पोषण के बारे में कुछ बुनियादी जानकारी है जिसे नियमित रूप से अद्यतन करने की आवश्यकता है। शिक्षकों के लिए कुछ ऑनलाइन पाठ्यक्रम विकसित करने की तत्काल आवश्यकता है, जो उन्हें पोषण पर नवीनतम ज्ञान से परिचित करा सकें।